b'\n_START_ARTICLE_\nNationalismi Euroopassa\n_START_PARAGRAPH_\nNationalismi on modernin kansallisvaltion kehityksen ideologinen perusta. Leon Baradatin mukaan nationalismi \xe2\x80\x9dvetoaa ihmisi\xc3\xa4 samaistumaan oman kansallisryhm\xc3\xa4ns\xc3\xa4 intresseihin ja tukemaan valtion \xe2\x80\x93 kansallisvaltion \xe2\x80\x93 luomista niiden intressien puoltamiseksi.\xe2\x80\x9d Nationalismi oli t\xc3\xa4rke\xc3\xa4 tekij\xc3\xa4 Euroopan kehityksess\xc3\xa4. 1800-luvulla romanttisen nationalismin aalto pyyh\xc3\xa4lsi Euroopan halki muuttaen sen valtioita. Jotkut uusista valtioista, kuten Saksa ja Italia muodostettiin yhdist\xc3\xa4m\xc3\xa4ll\xc3\xa4 useita yhteisen \xe2\x80\x9dkansallisidentiteetin\xe2\x80\x9d omaavia alueellisia valtioita. Toiset, kuten Kreikka, Serbia, Puola, Romania ja Bulgaria muodostuivat kansannousujen tuloksena Osmanien valtakuntaa ja Ven\xc3\xa4j\xc3\xa4\xc3\xa4 vastaan. Nationalismi oli se ideologinen sys\xc3\xa4ys, joka muutti Euroopan vuosisadan kuluessa. Monarkioiden ja ulkomaiden hallinta alueista korvattiin itsem\xc3\xa4\xc3\xa4r\xc3\xa4\xc3\xa4misoikeudella ja vastik\xc3\xa4\xc3\xa4n luoduilla kansallishallituksilla.'